|  |
| --- |
| **2009 m. Šilko kelio ralis** |
| Prieš: **-** | Po: **2010** |

Šilko kelio 2009 ralio logotipas
**Šilko kelias 2009** ('rus. *Шёлковый путь*, angl. *Silk Way*) – Dakaro ralio serijos automobilių ralio lenktynės, kurios vyko Tatarstano, Kazachstano ir Turkmėnistano teritorijose. 2009 m. ralis vyko pirmąjį kartą. Jis startavo rugsėjo 5 dieną Tatarstano sostinėje Kazanėje, o baigėsi rugsėjo 13 d. Turkmėnistano sostinėje Ašchabade.

Dalyviai buvo suskirstyti į automobilių ir sunkvežimių kategorijas. Kitaip nei Dakaro ralyje, čia nėra motociklų klasės. 

Visą lenktynių distanciją sudarė 4 500 km (iš kurių 3 200 km bus specialūs greičio ruožai) ir ji buvo dalinama į dvi simbolines dalis pagal senovinius prekybinius kelius. Pirmoji dalis iš Kazanės iki Turkmėnbašio pavadinta aukso keliu. Antroji - nuo Turkmėnbašio iki Ašchabado - šilko keliu.

Šilko kelio ralis iš kitų išsiskiria tuo, kad kiekvienas finišavęs gauna piniginį prizą (5 000 $). Dar po 10 000, 8 000 ir 6 000 dolerių gauna kiekvienos kategorijos prizininkai.

Idėja surengti Šilko kelio ralio-reido varžybas kilo Turkmėnistano prezidentui Gurbanguliui Berdimuhamedovui, o su Rusijos Federacijos prezidento Dmitrijaus Medvedevo ir Kazachstano vadovo Nursultano Nazarbajevo palaikymu šis projektas išvydo dienos šviesą. Šio maratono organizaciniais reikalais rūpinasi Dakaro ralio rengėjai.

Dalyviai
--------

Automobilių klasėse dalyvauja 51 dalyvis. Favoritais šioje klasėje laikomi Dakaro ralio dalyviai su Volkswagen automobiliais - Giniel De Villiersas iš PAR, ispanas Carlos Sainzas, Markas Milleris iš JAV ir Nasser Al-Attiyah iš Kataro. Tarp dalyvių yra ir du Lietuvos atstovai - Arūnas Lekavičius ir Aurimas Lekavičius lenktyniaus Mitsubishi automobiliu, o Benediktas Vanagas ir Saulius Jurgelėnas - Oscar bagiu. Dar vienas lietuvis, Antanas Juknevičius, važiuos ekipaže kartu su Kazachstano atstovu Andrėjumi Stepanovu.

Sunkvežimių kategorijoje varžėsi 20 ekipažų. Čia taip pat lyderiais buvo laikomi Dakaro ralio dalyviai - rusų Firdau Kabirovo, Vladimir Chagino, olando Gerard De Rooy ir Aleis Loprais iš Čekijos ekipažai.

Maršrutas
---------

| Etapas | Data | Išvykimas | Atvykimas | Pravažiavimas | Lenktynių ruožas | Pravažiavimas | Lenktynių ruožas | Pravažiavimas | Visa distancija |
| --- | --- | --- | --- | --- | --- | --- | --- | --- | --- |
| 1 | rugsėjo 5 |  Kazanė |  Kazanė | 0 km | 2 km | 0 km | 0 km | 0 km | 2 km |
| 2 | rugsėjo 6 |  Kazanė |  Buguruslanas | 90 km | 141 km | 247 km | 0 km | 0 km | 478 km |
| 3 | rugsėjo 7 |  Buguruslanas | Kazachstanas Oralas | 26 km | 116 km | 102 km | 115 km | 188 km | 547 km |
| 4 | rugsėjo 8 | Kazachstanas Oralas | Kazachstanas Beinu | 268 km | 580 km | 28 km | 0 km | 0 km | 876 km |
| 5 | rugsėjo 9 | Kazachstanas Beinu | Kazachstanas Žanaozenas | 35 km | 424 km | 20 km | 0 km | 0 km | 479 km |
| 6 | rugsėjo 10 | Kazachstanas Žanaozenas | Turkmėnija Turkmėnbašis | 43 km | 514 km | 141 km | 0 km | 0 km | 698 km |
| 7 | rugsėjo 11 | Turkmėnija Turkmėnbašis | Turkmėnija Balkanabadas | 13 km | 345 km | 59 km | 0 km | 0 km | 427 km |
| 8 | rugsėjo 12 | Turkmėnija Balkanabadas | Turkmėnija Darvazas | 114 km | 458 km | 0 km | 0 km | 0 km | 572 km |
| 9 | rugsėjo 13 | Turkmėnija Darvazas | Turkmėnija Ašchabadas | 0 km | 151 km | 128 km | 0 km | 0 km | 279 km |

Rezultatai
----------

Viso ralio metu dominavo visi 4 VW ekipažai. Likus iki finišo keliems etapams sugedo Nasser Al-Attiyah automobilis, tad pirmose vietose liko trys VW automobiliai. Nugalėtoju bendroje įskaitoje tapo ispanas Carlos Sainzas. Antras liko amerikietis Milleris, trečias - De Villiersas iš PAR. Puikiai viso ralio metu atrodė Benedikto Vanago ekipažas - vieną etapą jie sugebėjo atsilikti tik nuo VW automobilių. Galutinėje įskaitoje šis lietuvių ekipažas liko 8 vietoje. Juknevičiaus ekipažas užėmė 15, Lekavičiaus - 31 vietą. Iš 51 ekipažo finišą pasiekė 34 automobiliai.

Sunkvežimių klasėje puikiai atrodė Kamaz ekipažai - rusai Firdausas Kabirovas ir Vladimiras Čiaginas. Pastarasis ilgą laiką buvo lenktynių lyderis, tačiau gedimas ralio viduryje privertė prarasti daug laiko, tad pergalė atiteko Kabirovui. Bendroje įskaitoje nuo ruso atsilikęs daugiau nei valanda liko olandas De Rooy, trečias liko Tatra vairuojantis čekas Karel Lopraisas. Iš 20 ekipažų šioje klasėje finišą pasiekė 14.

Nuorodos
--------

* Šilko kelio ralio oficiali svetainė

Šaltiniai
---------

1. ↑  Rugsėjį startuoja Dakaro ralio analogas „Šilko kelias 2009"